‘अर्जेन्टिना उत्कृष्ट होइन’
अर्जेन्टिनी कप्तान लियोनल मेसीले रुसमा अरु टिम उत्कृष्ट भएको चेतावनी दिँदै वास्तविकतामा रहेर विश्वकपमा अपेक्षा राख्नुपर्ने बताएका छन् ।
ब्युनस आयर्स — अर्जेन्टिनी कप्तान लियोनल मेसीले रुसमा अरु टिम उत्कृष्ट भएको चेतावनी दिँदै वास्तविकतामा रहेर विश्वकपमा अपेक्षा राख्नुपर्ने बताएका छन् ।अर्जेन्टिनी मिडियालाई दिइएको अन्तर्वार्तामा मेसीले स्पेनबाट खेल्ने अवसर किन नलिएको र बार्सिलोना नै आफ्नो एक्लो युरोपेली क्लब हुने पनि प्रस्ट पारेका छन् ।‘हामी फेवरेट टिमको रूपमा रुसमा नरहेको जनताले बुझ्नुपर्छ तर हामीसँग धेरै राम्रा खेलाडीको समूह छ र हामी अघि बढ्न तयार छौं,’ मेसीले भने । अर्जेन्टिनाले विश्वकप जितेमा आशा र वास्तविकतामा झटका लाग्ने पनि उनले बताए ।‘यस टिमप्रति भाग्यको पनि साथ रहने विश्वास छ,’ उनले भने, ‘हामीसँग प्रतिभाशाली र अनुभवी खेलाडी छन् । हामी सर्वोत्कृष्ट हौं भनेर सन्देश दिन चाहँदैनौं किनभने त्यो सत्य होइन ।’ ब्राजिल, स्पेन र जर्मनीतर्फ इंगित गर्दै उनले थपे, ‘केही टिम उत्कृष्ट छन् ।’मेसीले बार्सिलोनासँग धेरैपल्ट च्याम्पियन्स लिग र क्लब विश्वकप जितेका छन् । तर बार्सिलोनाका ती कुनै पनि उपाधिसँग विश्वकपको जितलाई साट्न मिल्दैन । मेसी १३ वर्षको उमेरमै बार्सिलोना पुगेका थिए र उनी स्पेनबाट पनि खेल्न योग्य छन् । ‘अरु दिन साथीहरूसँग कुरा गर्दा उनीहरूले भन्ने गरेका छन्– हेर, तिमी स्पेनमै बस्यौ भने विश्वकप च्याम्पियन हुन सक्छौं,’ मेसीले भने, ‘तर त्यस्तो हुन्न । पक्कै पनि कुनैपनि बेला मेरो मन परिवर्तन हुने छैन ।’मेसीले दोहोर्‍याउँदै भन्ने गरेका छन् कि अर्जेन्टिनाका लागि मात्र होइन, सम्भव भयो भने बाल्यकालको क्लब नेवेल्स ओल्ड ब्वाइजबाट पनि खेल्ने सपना छ । ‘त्यसमा म धेरैभन्दा धेरै प्रस्ट छु,’ उनले भने, ‘युरोपमा बार्सिलोना मात्रै मेरो घर हुनेछ । मैले सँधै भन्ने गरेको छु कि म कुनै दिन अर्जेन्टिनामा खेल्न चाहन्छु । त्यो अरु कुनै नभएर नेवेल्स नै हुनेछ । कम्तीमा ६ महिना भए पनि त्यसो गर्न चाहन्छु तर के हुँदैछ भन्ने कहिल्यै थाह हुन्न ।’रुसमा अर्जेन्टिनाले आइसल्यान्ड, नाइजेरिया र क्रोएसियाको सामना गर्दैछ । यसलाई उनी कठिन समूह भन्न चाहन्छन् । उनी युरो २०१६ को आश्चर्यजनक यात्रापछि आइसल्यान्ड जुन सुकै टिमसँग पनि प्रतिस्पर्धा गर्ने अवस्थामा रहेको मान्छन् ।नाइजेरियाबारे उनले भने, ‘हाम्रा लागि सँधै कठिन हुन्छ ।’ नाइजेरियाले क्रास्नोडरमा नोभेम्बरमा नाइजेरियाले ४–२ ले जितेको मैत्रीपूर्ण खेलमा उनी थिएनन् । यी दुई विश्वकपमा चारपल्ट खेलेका छन् । सबै खेल अर्जेन्टिनाले एक गोलले जितेको छ ।उनले बल नियन्त्रण, मिडफिल्डमा भएका खेलाडीको क्षमतालाई आधार बनाएर क्रोएसियालाई स्पेनजस्तो भएको बताएका छन् । ‘हामीले समूहको पहिलो स्थानमा रहने सोच्नुपर्छ तर सजिलो हुने छैन,’ उनले भने । अर्जेन्टिनाले ब्युनस आयर्समा मंगलबार हाइटीसँग खेल्दै छ । त्यसपछि उसले विश्वकपको तयारीमा जेरुसेलममा ९ जुनमा इजरायलसँग खेल्नेछ ।